
Медицинэм и лэжьакIуэхэм я махуэм ирихьэлIэу
Къэбэрдей-Балъкъэр Республикэм и Iэтащхьэ Къанокъуэ Арсен
зэрызахуигъазэр
Къэбэрдей-Балъкъэр Республикэм и Парламентымрэ Правительствэмрэ я цIэкIэ, си щхьэкIэ сэ къызбгъэдэкIыу республикэм узыншагъэр хъумэнымкIэ и IэнатIэм и лэжьакIуэхэм я махуэшхуэмкIэ — Медицинэм и лэжьакIуэм и махуэмкIэ сохъуэхъу.
Медицинэм и лэжьакIуэхэу зи IэщIагъэм жэуаплыныгъэшхуэ пылъхэм цIыхубэм я деж сыт щыгъуи пщIэшхуэ щаIащ, дяпэкIи щаIэнущ. Иджырей медицинэм къегъэув дохутырым щIэныгъэ куу бгъэдэлъу, и IэщIагъэм хуэIэзэу икIи и къарум емыблэжу щытын хуейуэ. Иджыпсту республикэм куэд щалэжь узыншагъэр хъумэн IэнатIэр къэгъэщIэрэщIэжыным, мылъкурэ бгъэдэлъ IэмэпсымэхэмкIэ зегъэужьыным, иджырей технологиехэр зи лъабжьэ медицинэ дэIэпыкъуныгъэ цIыхухэм езытыфыну IуэхущIапIэхэр зэтегъэувэным хуэунэтIауэ. А лэжьыгъэм щIыгъуу пэщIэдзэ медицинэ-санитар дэIэпыкъуныгъэм, медицинэм и IэнатIэ хэхахэм зрагъэужьынущ. Ауэ псом нэхърэ нэхъыщхьэр дохутырхэр, фельдшерхэр, медсестрахэр, адрей медицинэ лэжьакIуэхэр гуапагъэрэ гулъытэрэ яхэлъу щытынырщ. Абы къыхэкIыу республикэм и унафэщIхэм я деж зыри къыщагъэнэнукъым медицинэм и лэжьакIуэхэм я пщIэр къаIэтын, абыхэм я псэукIэр ирагъэфIэкIуэн папщIэ.
Шэч къытесхьэркъым илъэс гъунэгъухэм къриубыдэу дэ иджырей зэманым къезэгъыу узыншагъэр хъумэн IэнатIэр зэрызэтедгъэувэфынум, медицинэ дэIэпыкъуныгъэм и фIагъыр къызэрытIэтыфынум.
Республикэм и медицинэ лэжьакIуэ псоми сохъуэхъу узыншагъэ яIэну, я Iуэхухэр ефIэкIуэну, цIыхухэм я узыншагъэр хъумэным хуэгъэза лэжьыгъэшхуэм ехъулIэныгъэхэр къыщахьыну.
